### NN 112/2015 (16.10.2015.), Rješenje Agencije za zaštitu tržišnog natjecanja klasa: UP/I 034-03/2014-01/017, urbroj: 580-09/64-2015-046 od 17. rujna 2015.

112 16.10.2015 Rješenje Agencije za zaštitu tržišnog natjecanja klasa: UP/I 034-03/2014-01/017, urbroj: 580-09/64-2015-046 od 17. rujna 2015.

AGENCIJA ZA ZAŠTITU TRŽIŠNOG NATJECANJA

2168

Agencija za zaštitu tržišnog natjecanja na temelju članka 30. točke 2., članka 31., članka 49. stavka 1. i 2. i članka 58. stavka 1. točke 9., a u svezi članka 8. Zakona o zaštiti tržišnog natjecanja (»Narodne novine«, broj 79/09 i 80/13), u upravnom postupku utvrđivanja sprječavanja, ograničavanja ili narušavanja tržišnog natjecanja protiv poduzetnika HURA gospodarsko interesno udruženje društava za tržišno komuniciranje, sa sjedištem u Zagrebu, Ulica grada Vukovara 271, zastupanom po M.K. odvjetniku iz Zagreba, po službenoj dužnosti, na temelju odluke Vijeća za zaštitu tržišnog natjecanja u sastavu: Mladen Cerovac, mag. iur., predsjednik Vijeća za zaštitu tržišnog natjecanja, Vesna Patrlj, dipl. iur., zamjenica predsjednika Vijeća za zaštitu tržišnog natjecanja, Denis Matić, dipl. iur. i mr. sc. Tatjana Peroković, članovi Vijeća za zaštitu tržišnog natjecanja, sa 34/2015 sjednice, održane 17. rujna 2015., donosi

RJEŠENJE

1. Prihvaćaju se mjere, uvjeti i rokovi predloženi od strane poduzetnika HURA, gospodarsko interesno udruženje društava za tržišno komuniciranje, sa sjedištem u Zagrebu, Ulica grada Vukovara 271, na način da taj poduzetnik u roku od 30 dana od dana dostave ovog rješenja, izmijeni pojedine odredbe Uputa za uspješnu provedbu natječaja, izdavača HURA GIU, srpanj 2014., i to na način kako slijedi:

1.1. Na stranici 5. Uputa briše se zadnja rečenica, koja glasi:

»Članice HURA-e se pozivaju da obavijeste oglašivače i druge uključene u natječajni proces na odstupanja od ovih uputa i načela te pokretanje postupaka za utvrđivanje kršenja njihovih odredaba.«

1.2. Na stranici 6. Uputa briše se rečenica koja glasi:

»Imajući na umu sadašnju praksu na hrvatskom tržištu, HURA uvodi kao OBAVEZNO PRAVILO PRIJAVU POZIVA NA NATJEČAJ svim upravama agencija/članica u roku do 48 sati od primitka poziva na natječaj.«

i zamjenjuje rečenicom:

»Imajući na umu sadašnju praksu na hrvatskom tržištu, HURA svim upravama agencija/članica čvrsto preporučuje da čim prije nakon primitka poziva na natječaj prijave taj poziv HURA-i, radi izravne komunikacije HURA-e s oglašivačem.«

1.3. Na stranici 6. Uputa briše se predzadnja rečenica, koja glasi:

»Članice HURA-e trebaju znati da zaštitu od strane udruženja mogu očekivati samo u slučaju da su natječaj prijavile na vrijeme prema uputama.«

1.4. U točki 4., na stranici 13. Uputa, briše se rečenica u drugom stavku koja glasi:

»Ukoliko je broj pozvanih agencija veći od preporučenih 3+1, agencije HURA-e bit će obavezne povući se s takvog natječaja.«

1.5. U točki 4., na stranici 14. Uputa briše se zadnja rečenica, koja glasi:

»Ukoliko je broj pozvanih agencija veći, članice HURA-e povući će se s natječaja.«

1.6. U točki 7.2 Uputa, u drugom stavku, tekst:

»skrećemo pozornost da se, u tom slučaju, za članice HURA-e propisuje slijedeći postupak«

zamjenjuje se tekstom koji glasi:

»skrećemo pozornost na važnost takvog pristupa za čitavo tržište, jer se radi o provjereno korisnoj praksi po najboljim europskim standardima.«

1.7. U točki 7.2 Uputa, treći stavak, mijenja se tako da sada glasi:

»Zbog navedenog, HURA promovira 3+1 pristup među svim oglašivačima, zbog čega čvrsto preporučuje agencijama da čim prime poziv na natječaj, taj poziv prijave HURA-i putem formulara na http://hura.hr/natjecaji/.«

1.8. U točki 7.2., na stranici 20. Uputa, tekst ispod podnaslova »Koraci koje provodi HURA nakon raspisivanja natječaja« briše se i zamjenjuje sljedećim tekstom:

»Po primitku informacije o natječaju, HURA (putem svojeg predsjednika uprave ili druge osobe koju on na to ovlasti, jednokratno ili na trajnoj osnovi) e-poštom šalje zahvalu oglašivaču za poziv članice HURA-e, kao i primjerak ovih uputa. HURA će u poruci zamoliti oglašivača za daljnji kontakt, te ponuditi svoju pomoć u osmišljavanju i provedbi kako tekućeg, tako i budućih natječaja. U slučaju da HURA ima ili stekne saznanja da natječaj odstupa od preporuka iz ovih uputa, HURA će oglašivaču na to skrenuti pozornost te pojasniti prednosti rješenja iz ovih uputa.

HURA će u svojim kontaktima s oglašivačem, kako pisanim tako i usmenim, nastupati afirmativno i edukativno te oglašivaču pojasniti razloge zbog kojih je primjena Uputa svrhovita i korisna i za samog oglašivača i tržišno komuniciranje u Hrvatskoj općenito. HURA će oglašivaču stajati na raspolaganju za sva pitanja koja oglašivač bude imao glede pravila natječaja u odnosu na sadržaj ovih uputa i preporuke HURA-e o najboljoj europskoj praksi u provođenju natječajnih postupaka.

HURA tijekom trajanja natječaja nije ovlaštena i neće informacije o natječaju, bilo prikupljene od članica ili oglašivača, otkrivati nijednoj članici HURA-e te nijedna članica HURA-e nije ovlaštena zatražiti ni dobiti takve informacije na uvid.«

2. Predložene mjere, uvjeti i rokovi iz točke 1. izreke ovoga rješenja ocjenjuju se dostatnima za otklanjanje mogućih negativnih učinaka i ponovnu uspostavu tržišnog natjecanja.

3. Nalaže se poduzetniku HURA gospodarsko interesno udruženje društava za tržišno komuniciranje, sa sjedištem u Zagrebu, ulica grada Vukovara 271, da u roku od 30 dana od dostave ovog rješenja, na svojim mrežnim stranicama objavi dokument Upute za uspješnu provedbu natječaja izmijenjen sukladno točki 1. izreke.

Rok izvršenja: trideset (30) dana od dana dostave rješenja.

4. Nalaže se poduzetniku HURA gospodarsko interesno udruženje društava za tržišno komuniciranje, sa sjedištem u Zagrebu, Ulica grada Vukovara 271, da Agenciji za zaštitu tržišnog natjecanja dostavi Upute za uspješnu provedbu natječaja izmijenjene sukladno točki 1. izreke, kao dokaz izvršenja mjera i uvjeta iz točke 1. izreke.

Rok izvršenja: četrdeset pet (45) dana od dana dostave rješenja.

5. Predložene mjere, uvjeti i rokovi iz točke 1. izreke ovoga rješenja ovim rješenjem postaju obvezni za poduzetnika HURA gospodarsko interesno udruženje društava za tržišno komuniciranje, sa sjedištem u Zagrebu, Ulica grada Vukovara 271.

6. Utvrđuje se da, nakon ispunjenja naloga iz točke 4. izreke ovoga rješenja, nema uvjeta za daljnje vođenje postupka protiv poduzetnika HURA gospodarsko interesno udruženje društava za tržišno komuniciranje, sa sjedištem u Zagrebu, Ulica grada Vukovara 271, u ovom predmetu.

7. Ako Agencija za zaštitu tržišnog natjecanja utvrdi da se poduzetnik ne pridržava utvrđenih mjera, uvjeta i rokova iz točke 1., odnosno naloga iz točaka 3. i 4. izreke ovoga rješenja, takvo postupanje smatrat će se povredom Zakona o zaštiti tržišnog natjecanja, što će se utvrditi posebnim rješenjem kojim će se izreći i upravno-kaznena mjera.

7. HURA gospodarsko interesno udruženje društava za tržišno komuniciranje, sa sjedištem u Zagrebu, Ulica grada Vukovara 271, obveznik je plaćanja upravne pristojbe u iznosu od 35.000,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: osam (8) dana od dana dostave ovoga rješenja.

8. Ovo rješenje bit će objavljeno u »Narodnim novinama«, kao i na internetskoj stranici Agencije.

Obrazloženje

1. Pokretanje postupka utvrđivanja narušavanja tržišnog natjecanja

Agencija za zaštitu tržišnog natjecanja (dalje: Agencija), je na temelju članka 38. stavka 1. i članka 39. Zakona o zaštiti tržišnog natjecanja (»Narodne novine«, brojevi: 79/09 i 80/13; dalje: ZZTN), zaključkom klase: UP/I 034-03/2014-01/017, urbroja: 580-04/74-2014-002 od 8. srpnja 2014. po službenoj dužnosti pokrenula postupak protiv poduzetnika HURA gospodarsko interesno udruženje društava za tržišno komuniciranje, sa sjedištem u Zagrebu, Ulica grada Vukovara 271 (dalje: HURA), radi utvrđivanja predstavljaju li određene odredbe dokumenta Upute za uspješnu provedbu natječaja (dalje: Upute) narušavanje tržišnog natjecanja u smislu članka 8. ZZTN-a koji uređuje zabranjene sporazume.

Riječ je o Uputama koje su do 16. srpnja 2014. bile objavljene na internetskim stranicama HURE www.hura.hr, te su obvezivale članice HURE da upozoravaju oglašivače i agencije nečlanice HURE na odstupanja od navedenih uputa i načela, te da pokrenu postupak za utvrđivanje kršenja odredbi istih. S primarnim ciljem osiguranja regularnosti natječajnog procesa, agencije članice jednoglasnom odlukom obvezale su se pridržavati definiranih uputa i načela, primarno broja agencija pozvanih na natječaj (3+1) i adekvatnih rokova za dostavu traženih rješenja. Iz tog razloga, prilikom svakog poziva na natječaj u roku 48 sati od poziva, trebaju ga evidentirati u sustav pravodobne razmjene informacija (hura.hr/natjecaji) čiji su podaci dostupni isključivo središnjem uredu HURE.

U Uputama se navodi kako su iste obvezujuće za sve članice HURA-e, te se članice pozivaju da obavijeste oglašivače i druge uključene u natječajni proces na odstupanja od Uputa i načela te pokretanje postupaka za utvrđivanje kršenja njihovih odredaba.

Članice HURA-e dužne su se povući s natječaja koji nije u skladu s preporukom HURA-e, pod prijetnjom primjene sankcija opisanih u točki 7.2. Uputa, ispod podnaslova »Koraci koje provodi HURA nakon raspisivanja natječaja«, i to prva opomena (za jedno neprijavljivanje u zadnjih godinu dana), druga opomena (za drugo neprijavljivanje u periodu od jedne godine od prvog prekršaja), javna opomena na web stranicama HURE (za treće neprijavljivanje u periodu od jedne godine od prvog prekršaja), zabrana sudjelovanja na festivalima i drugim događanjima u organizaciji HURE (za četvrto neprijavljivanje u periodu od jedne godine od prvog prekršaja), te suspenzija članstva (za peto neprijavljivanje u periodu od jedne godine od prvog prekršaja).

Navedene odredbe Uputa predstavljale su dostatne indicije za pokretanje postupka utvrđivanja narušavanja tržišnog natjecanja u smislu članka 39. ZZTN-a, a primjenom članka 8. ZZTN-a.

2. Prijedlog HURE za preuzimanje obveze izvršenja određenih mjera i uvjeta, te rokova u kojima će to učiniti, u smislu članka 49. ZZTN

HURA je samoinicijativno, u podnesku od 14. kolovoza 2014., iskazala namjeru za preuzimanjem mjera i uvjeta iz članka 49. ZZTN-a, a dana 7. srpnja 2015., podnijela je Agenciji konačan i konkretan prijedlog za preuzimanje obveze izvršenja određenih mjera i uvjeta kako bi se otklonili mogući negativni učinci njenog postupanja ili propuštanja postupanja na tržišno natjecanje.

HURA je predložila da Agencija prihvati njezino preuzimanje obveze izmjene pojedinih odredbi Uputa kao u točki 1. izreke ovog rješenja, a koje će izvršiti i objaviti na svojim internetskim stranicama u roku od 30 dana od dana dostave rješenja Agencije kojim se mjere i uvjeti usvajaju.

Vezano uz navedeni prijedlog HURE od 7. srpnja 2015. Agencija je utvrdila kako prijedlog namjere preuzimanja obveze izvršenja mjera i uvjeta te rokovi u kojima će to HURA učiniti udovoljava formalnim uvjetima iz članka 49. stavka 1. ZZTN-a, odnosno da je isti podnesen nakon pokretanja postupka sukladno članku 39. ZZTN-a, a prije dostave Obavijesti o preliminarno utvrđenim činjenicama u postupku iz članka 48. ZZTN-a.

Agencija u smislu članka 49. stavka 4. ZZTN-a može prihvatiti preuzimanje određenih mjera i uvjeta iz članka 49. stavka 1. ZZTN-a u slučaju kratkog trajanja povrede, suradnje poduzetnika u postupku i predlaganja mjera i uvjeta u prvih šest mjeseci vođenja postupka, te u drugim slučajevima kada ocijeni da je prihvaćanje preuzimanja mjera i uvjeta iz članka 49. stavka 1. ZZTN-a svrsishodno radi bržeg uspostavljanja tržišnog natjecanja na određenom tržištu, a bez dugotrajnog vođenja postupka.

Prijedlog HURE predstavlja dobrovoljnu mjeru i razmjeran je mogućim negativnim učincima koje bi prethodno navedene odredbe ugovora mogle imati na tržišno natjecanje, te dovodi do bržeg uspostavljanja tržišnog natjecanja na mjerodavnom tržištu, bez dugotrajnog vođenja postupka.

Ispunjenjem predloženih obveza od strane HURE, uklonile bi se odredbe Uputa koje je Agencija ocijenila spornim, te koje su predstavljale indicije za pokretanje predmetnog postupka.

Izvršenjem predloženih mjera i uvjeta iz Uputa bile bi uklonjene odredbe o sankcioniranju članica HURE u slučaju nepostupanja po Uputama kao i obveza povlačenja agencija iz natječaja ukoliko oglašivač ne uskladi natječaj s Uputama.

Prijedlogom mjera i uvjeta od 7. srpnja 2015. HURA je predložila i brisanje obveze članica da u roku od 48 sati od primitka poziva HURI prijavljuju svaki zaprimljeni poziv na natječaj, te zamjenu navedene obveze čvrstom preporukom agencijama »da čim prime poziv na natječaj, taj poziv prijave HURA-i putem formulara na http://hura.hr/natječaji/«.

Sukladno prijedlogu HURE u smislu članka 49. ZZTN-a, HURA tijekom trajanja natječaja nije ovlaštena i neće informacije o natječaju, bilo prikupljene od članica ili oglašivača, otkrivati nijednoj članici HURA-e te nijedna članica HURA-e nije ovlaštena zatražiti ni dobiti takve informacije na uvid.

Slijedom navedenog, prijedlogom za preuzimanje obveza u smislu članka 49. ZZTN-a, bile bi uklonjene odredbe u Uputama koje su predstavljale indicije kako je riječ o zabranjenom sporazumu u smislu članka 8. ZZTN-a.

Člankom 49. stavkom 5. ZZTN-a propisuje se da će Agencija namjeru prihvaćanja preuzimanja izvršenja mjera i uvjeta iz članka 49. stavka 1. ZZTN-a objaviti na svojoj internetskoj stranici u obliku skraćenog opisa predmeta i sadržaja mjera i uvjeta, uz poziv svim zainteresiranim stranama za dostavljanje pisanih primjedaba, stavova i mišljenja u roku od dvadeset (20) dana od dana objave poziva.

Stoga je Agencija 20. srpnja 2015., sukladno članku 49. točki 5. ZZTN-a, na internetskim stranicama Agencije: www.aztn.hr objavila namjeru prihvaćanja preuzimanja izvršenja mjera i uvjeta i javni poziv svim zainteresiranim stranama za dostavljanje pisanih primjedaba, stavova i mišljenja na prijedlog HURE za preuzimanje obveze izvršenja određenih mjera i uvjeta te rokova u kojima će to učiniti.

Do isteka roka iz objavljene namjere prihvaćanja preuzimanja izvršenja mjera i uvjeta i javnog poziva zainteresiranim stranama za dostavljanje pisanih primjedaba, stavova i mišljenja na prijedlog HURE, odnosno do 10. kolovoza 2015., Agencija nije zaprimila niti jedno očitovanje.

3. Odluka Vijeća za zaštitu tržišnog natjecanja

3.1. Na temelju dostavljene dokumentacije i utvrđenog činjeničnog stanja u ovom predmetu, Vijeće za zaštitu tržišnog natjecanja (dalje: Vijeće) je sukladno ovlastima iz članaka 27. i 30. točke 2., te članka 31. ZZTN-a, na 34/2015 sjednici, održanoj 17. rujna 2015. razmatralo navedeni predmet te je donijelo odluku da se, u smislu članka 49. ZZTN-a, prihvaćaju predložene mjere, uvjeti i rokovi od strane HURE kao dostatni za otklanjanje mogućih negativnih učinaka i ponovnu uspostavu tržišnog natjecanja, a koji donošenjem rješenja Agencije u smislu članka 49. stavka 2. i 3. ZZTN-a postaju obvezni za predlagatelja.

U smislu članka 49. stavka 2. ZZTN-a, ako ocijeni da su predložene mjere, uvjeti i rokovi iz članka 49. stavka 1. ZZTN-a dostatni za otklanjanje negativnih učinaka i ponovnu uspostavu tržišnog natjecanja, Agencija će rješenjem prihvatiti predložene mjere, uvjete i rokove koji time postaju obveznim za predlagatelja. U smislu članka 49. stavka 3. ZZTN-a rješenjem Agencija određuje rokove u kojima poduzetnik treba izvršiti mjere i uvjete iz članka 49. stavka 2. ZZTN-a, obvezuje poduzetnika na dostavu dokaza kojima potvrđuje izvršenje mjera i uvjeta u zadanom roku, te utvrđuje da nema uvjeta za daljnje vođenje postupka protiv tog poduzetnika.

Navedenim izmjenama Uputa uklonit će se sve odredbe koje su članicama HURE nametale obvezu prijave natječaja HURI, odredbe o sankcioniranju članica HURE u slučaju nepostupanja po Uputama kao i obvezu povlačenja agencija iz natječaja ukoliko oglašivač ne uskladi natječaj s Uputama. Riječ je o odredbama koje su predstavljale indicije za pokretanje predmetnog postupka.

Vijeće ovdje naglašava kako preuzimanje obveza od strane poduzetnika u smislu članka 49. ZZTN-a nije čin priznanja povrede ZZTN-a, te da u predmetnom postupku takva povreda nije niti utvrđena.

Isto tako, prihvaćanje preuzimanja obveze izvršenja mjera, uvjeta i rokova iz članka 49. ZZTN-a nije nagodba Agencije s poduzetnikom niti je predlaganje istih od strane stranke u postupku priznanje povrede ZZTN-a.

Naprotiv, u takvim postupcima Agencija ne utvrđuje povredu ZZTN-a, niti izriče upravno-kaznene mjere, već prihvaća predložene mjere i uvjete ukoliko iste ocijeni dostatnima za otklanjanje mogućih negativnih učinaka, te obustavlja postupak po izvršenju istih od strane poduzetnika.

Riječ je o posebnom institutu koji uređuje ZZTN, i koji je preuzet u hrvatsko zakonodavstvo radi usklađivanja s pravnom stečevinom Europske unije, a čija je svrha ekonomičnost postupanja i brže uspostavljanje tržišnog natjecanja na određenom tržištu.

U nacionalnim zakonodavstvima država članica Europske unije, preuzimanje obveze izvršenja mjera i uvjeta od strane poduzetnika je uobičajen način okončanja postupaka utvrđivanja narušavanja tržišnog natjecanja, osim kada je riječ o najtežim povredama kao što su karteli.

Stoga je Vijeće donijelo odluku kojom se u smislu članka 49. stavka 2. i 3. ZZTN-a prihvaćaju mjere, uvjeti i rokovi predloženi od strane HURE na način da taj poduzetnik izmijeni odredbe Uputa koje su bile indicije za pokretanje postupka utvrđivanja narušavanja tržišnog natjecanja, kao u točki 1. izreke, i to u roku od trideset (30) dana od dana dostave rješenja.

Nakon ispunjenja naloga iz točke 3. izreke ovog rješenja Agencije, Vijeće je donijelo odluku o tome da nema uvjeta za daljnje vođenje postupka protiv HURE u predmetnoj upravnoj stvari.

Međutim, ako u smislu članka 49. stavka 7. ZZTN-a u nadzoru nad provedbom mjera i uvjeta iz članka 49. stavka 1. ZZTN-a Agencija utvrdi da se poduzetnik ne pridržava utvrđenih mjera, uvjeta i rokova iz članka 49. stavka 3. ZZTN-a, takvo postupanje smatrat će se povredom ZZTN-a, te će se to utvrditi posebnim rješenjem kojim će se izreći i upravno-kaznena mjera sukladno odredbama ZZTN-a.

Slijedom svega navedenog, Agencija je temeljem odluke Vijeća, odlučila kao u točkama 1. do 7. izreke ovoga rješenja.

3.2. Prijedlog stranke u postupku za preuzimanje obveze izvršenja određenih mjera i uvjeta, te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a i rješenje Agencije o prihvaćanju predloženih mjera, uvjeta i rokova koji postaju obvezni za predlagatelja u smislu članka 49. stavaka 2. i 3. ZZTN-a podliježe naplati upravnih pristojbi, sukladno odredbi članka 2. stavak 1. Zakona o upravnim pristojbama (»Narodne novine«, broj 8/96, 77/96, 95/97, 131/97, 68/98, 66/99, 145/99, 116/00, 163/03, 17/04, 110/04; 141/04, 150/05, 153/05, 129/06, 117/07, 25/08, 60/08, 20/10, 69/10 i 126/11; dalje: Zakon o upravnim pristojbama), te članka 3. Uredbe o izmjenama Tarife upravnih pristojbi iz Zakona o upravnim pristojbama (»Narodne novine«, broj 126/2011; dalje: Uredba o izmjeni Tarife Zakona o upravnim pristojbama).

Prijedlog stranke u postupku za preuzimanje obveze izvršenja određenih mjera i uvjeta, te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a podliježe obvezi naplate upravne pristojbe u iznosu od 5.000,00 kuna, u smislu članka 2., odnosno tarifnom broju 106. točki 4. Uredbe o izmjeni Tarife Zakona o upravnim pristojbama.

Upravna pristojba u iznosu od 30.000,00 kuna za rješenje Agencije o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, naplaćuje se sukladno članku 3., odnosno tarifnom broju 107. točki 7. Uredbe o izmjeni Tarife Zakona o upravnim pristojbama.

Navedeni iznos uplaćuje se u roku od osam (8) dana od dana dostave ovog rješenja u korist Državnog proračuna Republike Hrvatske na račun broj: HR1210010051863000160, model HR64, poziv na broj odobrenja: 5002-20833-(OIB uplatitelja).

Sukladno odredbi članka 16. stavka 4. Zakona o upravnim pristojbama, nakon izvršene uplate obveznik uplate je dužan uplatnicu, kao dokaz o obavljenoj uplati upravne pristojbe, žurno, a najkasnije u roku od osam (8) dana, dostaviti Agenciji s pozivom na poslovni broj klase: UP/I 034-03/2014-01/017.

Ukoliko obveznik uplate upravne pristojbe ne izvrši uplatu upravne pristojbe Agencija će, protekom roka, od nadležne Porezne uprave, sukladno članku 10. stavku 2. Zakona o upravnim pristojbama, zatražiti prisilnu naplatu upravne pristojbe.

Slijedom iznijetoga, odlučeno je kao u točki 7. izreke ovoga rješenja.

3.3. Sukladno odredbi članka 59. stavka 2. ZZTN-a, a u svezi s člankom 58. stavkom 1. točkom 9. ZZTN-a, rješenje će biti objavljeno u »Narodnim novinama«, dok će se temeljem članka 59. stavka 3. ZZTN-a, predmetno rješenje objaviti na internetskoj stranici Agencije.

Stoga je Agencija, na temelju odluke Vijeća, odlučila kao u točki 8. izreke ovoga rješenja.

UPUTA O PRAVNOM LIJEKU

Protiv ovoga rješenja nije dopuštena žalba, ali nezadovoljna stranka može tužbom pokrenuti upravni spor pred Visokim upravnim sudom Republike Hrvatske u roku od trideset (30) dana od dana dostave ovoga rješenja.

Napomena:

Sukladno članku 53. ZZTN-a, podaci koji predstavljaju poslovnu tajnu izuzeti su od objavljivanja te su u tekstu navedeni podaci označeni […], odnosno koriste se skraćenice naziva te postoci i podaci u rasponu.

Klasa: UP/I 034-03/2014-01/017
Urbroj: 580-09/64-2015-046
Zagreb, 17. rujna 2015.

Predsjednik Vijeća
za zaštitu tržišnog natjecanja
Mladen Cerovac, mag. iur., v. r.